تاريخ د الجاپون

التاريخ ديال الجاپون كيغطي ارخبيل الجاپون و علاقتها مع العالم، و تميز ف شي وقات ب الانعزال، و وقات خرين ب الانفتاح و و وقات خرين عاوتان ب الرغبة ف التوسع. تيرجع اول ستقرار د بنادم ف الجاپون للوقيتة ديال جوايه هادي 38000 تال 39000 عام. من بعد جات وقيتة الجومون. هاد الفترة هادي تسمات على حساب صناعة المواعن ديال الغيس، من بعد جات مرحلة يايوي ف الالفية اللولة قبل الميلاد، و فيها دخلات طيكنولوجيا جديدة من القارة الاسيوية. ف هاد الوقيتة، تكتب اول كتاب معروف على الجاپون واللي هو "كتاب هان" الشينوي ف القرن اللول من الميلاد. بين القرن ربعة و تسعود، ولاو ممالك و قبايل كتار ف الجاپون متاحدين ب شوية ب شوية تحت حكومة مركزية اللي كيسيطر عليها الامبراطور (و شي مرات الامبراطورة). هاد العرق الامبراطوري ما زال كيسيطر على الجاپون. ف عام 794، تاسسات عاصمة امبراطورية جديدة ف هييان كيو (دابا كيوطو)، و هكا بدات فترة هييان، واللي ستامرات حتى ل عام 1185. كتعتبر الوقيتة ديال هييان، العصر الذهبي ديال التقافة الجاپونية القديمة. الحياة الدينية الجاپونية من هاد الوقت ولات مزيج ديال ممارسات الشينطو الاصلية و البودية. ف العصور اللي جات من بعد، بدات كطيح قوة الامبراطور و لقصر الامبراطوري ب شوية ب شوية، هاد القوة كانت ف اللول ف يد فاميلات مدنية كبيرة اللي لاباس عليها، بحال قبيلة فوجيوارا - موراها دازت للفاميلات ديال العسكر اللي اشهرها الساموراي. خرجات فاميلة ميناموطو تحت حكم ميناموطو نو يوريطومو منتاصرة من حرب ݣينپيي اللي كانت بين 1180 و 1185، حيت هزمات فاميلة تايرا لي كانت منافسة ليها. من بعد ما شد الحكم، اسس يوريطومو العاصمة ديالو ف كاماكورا و ولى كيتلقب ب "شوݣون". ف عوام 1274 و 1281، صمدات الشوݣونيا د كاماكورا قدام جوج هجومات ديال لمنݣول، و لكن واخا هكاك طاحت ف عام 1333 من قيبال واحد من المنافسين على الشوݣونيا، و من تم بدات وقيتة موروماتشي. ف هاد الوقيتة، زادت القوة ديال قيّاد اقليميين د الحرب اللي تسماو داي-ميو، لي توسعو على حساب الشوݣونيا. ف النهاية، الجاپون دخلات ف حرب اهلية. خلال لقرن سطاعش، توحدات الجاپون تحت قيادة الداي-ميو ؤضا نوبوناݣا و الخليفة ديالو طويوطومي هيدييوشي. بعد وفاة هيدييوشي ف عام 1598، جا طوكوݣاوا اياسو للحكم و عينو الامبراطور شوݣون. حكم طوكوݣاوا اياسو من ايدو (طوكيو لعصرية)، و كانت وقيتة الشوݣونيا د طوكوݣاوا مزداهرة و سلمية و تسمات ب وقيتة ايدو (1600-1868). الشوݣونيا د طوكوݣاوا فرضات واحد النظام طبقي صارم على المجتمع الجاپوني و علاين قطعات العلاقات مع العالم لبراني. بداو لبرطقيز و الجاپون اول رتباط بيناتهم ف عام 1543، من بعد ما ولاو البرطقيزيين اول اوروپيين وصلو للجاپون و خاصة الجزر ديالها اللي ف الجنوب. كانو مؤثرين بزاف ف الجاپون، حيت واخا التفاعل ديالهم كان محدود، تمكنو يدخلو السلاح د لقرطاس ف الحرب الجاپونية. هولاندا كانت اول دولة كاتدير علاقات تجارية مع الجاپون، كترجع العلاقات الجاپونية الهولندية ل عام 1609. البعتة لميريكانية ديال پيري ف عام 1853-1854 حيدات العزلة على الجاپون ب الكامل؛ و ساهمات ف سقوط القيادة العسكرية الشوݣونية، و رجعات السلطة للامبراطور ف حرب بوشين عام 1868. حولات القيادة الوطنية الجديدة ف الوقيتة ديال مييجي (1868–1912) الدولة الجاپونية الجزرية المعزولة ل امبراطورية كتتبع النمودج الغربي بشكل كبير و هكا ولات قوة كبيرة. واخا التطور الديمقراطي و زدهار التقافة المدنية لعصرية ف الوقيتة ديال طايشوو (1912-1926)، كانت المؤسسة العسكرية الجاپونية القوية كتمتع ب بزاف ديال الاستقلالية و الحكم الذاتي، ل درجة ما كانتش ݣاع كاتسوّق ل قيّاد الجاپون المدنيين ف لعشرينات و التلاتينات. ف عام 1931 هاجم العكسر ديال الجاپون على منشوريا، و من عام 1937 تحولات ل حرب طويلة مع الشينوا. الهجوم ديال الجاپون على پيرل هاربور ف دجنبر 1941 دخلها ف حرب مع ميريكان و لحولافا ديالها. القوات الجاپونية دغيا ولات صغيرة قدام لقوات د لحولافا، و لكن واخا هكاك صمدات قدام الهجمات الجوية ديال لحولافا على البلاد اللي سببات ضرر كبير ف الديور و الطرقان. نهار 15 غشت 1945 علن الامبراطور هيروهيطو ستسلام الجاپون بلا شروط، من بعدما طيحات ميريكان قنابل ذرية على هيروشيما و ناݣاساكي و هاجمو السوڤيات منشوريا. الحلفا حتلو الجاپون حتى ل عام 1952، و ف هاد الفترة، تدار دستور جديد ف عام 1947 اللي حول الجاپون ل ملكية دستورية. بعد 1955، 10 سنين مور لحرب، الجاپون حققات نمو قتصادي عالي بزاف، و ولات قوة قتصادية عالمية. من التسعينات، عرفات كوارت طبيعية كبيرة بحال زلزال هانشين لكبير ف عام 1995، و هجوم ݣاز السارين ف الميطرو ديال طوكيو. ف عام 2004، صيفطات الجاپون قوة عسكرية باش تعاود تبني داكشي اللي طاح و مساعدة قوات التحالف الدولي خلال حرب العراق. نهار الجمعة، 11 مارس 2011، ف الساعة 2:46 د لعشية (توقيت عالمي +9)، عرفات الجاپون زلزال و تسونامي كبير ب قوة 9. 0 درجات. و هو واحد من اقوى الزلازل اللي ما عمر العالم عرف بحالو. هاد الزلزال قتل جوايه 20. 000 واحد، و تضررو مناطق طووهوكو و تشوبو و كانطو ف شمال شرق هونشو. زيد عليهم منطقة طوكيو، و كانو عندو اضرار قتصادية كبيرة، و تسبب ف كارتة نووية خطيرة ف فوكوشيما. الجاپون ف الوقيتة اللي قبل التاريخ و الجاپون القديمة. الوقيتة ديال الحجري القديم. القناطر لبريين تدارو ف الوقيتة الجليدية نهار فاش كان مستوى سطح البحر منخافض. هاد القناطر ربطو الارخبيل الجاپوني ب القارة الاسيوية عبر جزيرة سكالين ف الشمال و جزر ريوكيو و طايوان ف الجنوب من بداية التجلد الرباعي الحالي قبل 2. 58 مليون سنة. و تقدر تكون كانت تما قنطرة على الارض كتربط الجاپون ب كوريا الجنوبية الغربية. كان اول دليل على الوجود البشري ف الجاپون هو وجود صيادين من العصر الحجري القديم لفوقاني قبل 40. 000 سنة، منين نفاصلات الجاپون على القارة. الحضارة البدائية. ل حد دابا، لعولاما ما تمكنوش يحددو الاصول ديال السكان اللوالا ديال الجاپون، ولكن مؤكد بلي الشعب الجاپوني جا نتيجة ديال تخلاط بزاف ديال الاجناس اللي كانو مختالفين على بعضياتهم، واللي منهم: الجنس اللول، شعب بدائي قديم كان موجود خلال فترة الجليد، بين هادي 30. 000 و 20. 000. و بعد داكشي جاو على الاقل جوج اجناس للجزيرة. ف هاد الوقيتة، كانت الجاپون، اسيا، و امريكا متلاصقين ب قطعة جليدية وحدة، لولى كانت جاية من الجنوب ديال اسيا، و الجاوجة واقيلا من سيبيريا و الشينوا. وقيتة الجومون. وقيتة يايوي. وقيتة كوفون. وقيتة ياماطو. الجاپون ف العصر الكلاسيكي. وقيتة اسوكا (538-710). بدات الوقيتة ديال اسوكا من عام 538 مع دخول الدين البوذي من مملكة پايكتشي الكورية. من هاد الوقيتة، البودية تعايشات مع دين الشينطو الاصلي ف الجاپون، اللي كايتسمى اليوم ب سمية شينبوتسو شووݣوو. هاد الوقيتة جابت سميتها من العاصمة "الفعلية" ديال لامبراطورية، اسوكا، ف اقليم كيناي. فاميلة صوݣا البودية خدات الحكم ف التسعينات ديال القرن ستة و حكمت الجاپون من الظل علاين ستين عام. الامير شووطوكو، واحد من الموالين د لبودية و قضية صوݣا، اللي عندو اصول من فاميلة صوݣا، تولى الحكم و لقيادة الفعلية على الجاپون من عام 594 ل 622. شووطوكو دار دستور ب سبعطاش مادة، و هي مدونة ديال القواعد و السلوك للمسؤولين و لمدنيين. هاد الدستور جابو من الكونفوشيوستية و حاول يطبق نظام مدني مبني على الاستيحقاق اللي تسمى نظام المراتب و الطرابش. ف عام 607، شووطوكو دار واحد الاهانة للشينوا حيت سيفط واحد لبرية و بداها بـ"حاكم ارض الشمس الطالعة كيخاطب حاكم ارض الشمس لهابطة" كيما تيبان ف الرموز ديال لكانجي د لكلمة الجاپونية "نيپون". ف عام 670، تعتامد واحد الشكل ديال هاد الكلمة اللي هو نيهون، سمية رسمية ديال لامة، و بقا مخدّم تال دابا. عام 645، طاحت سلالة صوݣا من بعد نقلاب ديال الامير ناكا نو ؤوي و فوجيوارا نو كاماطاري، مؤسس سلالة فوجيوارا. الحكومة ديالهم طبقات اصلاحات تايكا. بدات العملية ب اصلاح الاراضي، على ساس الافكار و الفلسفة الكونفوشية الشينوية. و رجعات جميع الاراضي ب يد الدولة (التاميم)، باش تعاود توزع على الفلاحا و المزارعين ب التساوي، و وصات باش يتدار روجيستر عائلي باش يكون هو الساس ديال نظام ضرائب جديد. كان الهدف الحقيقي من هاد الاصلاحات هو التمركيز و لعطيان د سلطة واسعة للقصر الامبراطوري، اللي كان كيعتامد على الطريقة و التنظيم الشينوي ف الحكم. و كان كيصيفط المبعوتين و الطلبة للشينوا باش يتعرفو على الكتابة الشينوية و سياساتها و دينها. من بعد هاد الاصلاحات، طرات حرب دجينشين عام 672، لي كانت نزاع دموي بين الامير ؤواما و ولد خوه الامير ؤطومو، لي كانو متنافسين على العرش. هاد لحرب كانت حافز رئيسي للمزيد من لاصلاحات الادارية. كانت هاد الاصلاحات وصلات لاوج ديالها ب تدواز دستور طايهوو، اللِّي عزز القوانين اللي كانت موجودة بعدا، و اسس حكم مركزي مع حكومات اقليمية اللي تابعة ليه. هاد الاصلاحات القانونية خلقات نظام حكم مركزي على الطريقة الشينوية تسمى "ريتسوريوو" و بقى خدام على مدى خمسة د لقرون. الفن ديال فترة اسوكا كان كيجسد مواضيع الفن البودي. المعبد البودي هوريو دجي كيتعتبر واحد من اشهر الاعمال ديال هاد الوقيتة، اللي تبنى ب طلب و تكليف من الامير شووطوكو و كملات فيه الخدمة عام 607. اليوم كيتعتابر اقدم هيكل د لخشب ف العالم. فترة نارا (710-794). ف عام 710، بنات الحكومة عاصمة جديدة ف هييجوو كيوو (نارا لعصرية) ب نفس لموضيل ديال شانݣ-ان، عاصمة سلالة تانݣ الشينوية، ف هاد الوقيتة بانو جوج اول كتوبا تكتبو ف الجاپون: "كوجيكي" و "نيهون شوكي"، و فيهم تسجلو بزاف ديال الروايات الخرافية على اصل الجاپون و البدايات الولى ديالها و اساطير خلقها، اللي بينو بلي السلالة الامبراطورية من لارباب. ف النص اللخر ديال القرن التامن، تجمع كتاب مان-يووشوو اللي بزاف ديال الناس كيعتابروه افضل مجموعة شعرية جاپونية. ف هاد الوقيتة، عرفات الجاپون بزاف ديال الكوارت الطبيعية، بما فيها عوافي ديال الغابات و الجفاف و الجوع و نتشار الامراض، بحال جايحة الجدري ف 735-737 اللِّي قتل كتر من ربع السكان. كان الامبراطور شوومو (حكم من 724 الى 749) خايف من كون السباب ديال داكشي هوّ بلي ما كانش متّاقي، داكشي اللي خلاه يزيد من الدعم الحكومي للبودية، بما فيها لبني ديال معبد طووضاي-دجي عام 752. الراهب البودي المؤتر ݣيووكي جمع جزء من الفلوس اللي كانو خاصين باش يتبنى هاد المعبد، و بعد ما تبنى ستعملو الراهب الشينوي ݣانجين بلاصة للترسيم. واخا هكاك، دخلات الجاپون مرحلة من التدهور السكاني اللي ستامرات ف الوقيتة ديال هييان اللاحقة. كانت زيدون واحد المحاولة خطيرة ل اسقاط البيت الامبراطوري خلال ف النص ديال وقيتة نارا. ف الستينيات ديال القرن 7، حاول الراهب ضووكيوو يبني سلالة خاصة بيه ب المعاونة ديال الامبراطورة شووطوكو، ولكن من بعد ما توفات ف عوام 770 فقد السلطة ديالو كاملة و تنفى برا ديال البلاد. ف نفس لوقت سلالة فوجيوارا وسعات السلطة ديالها. فترة هييان (794 - 1185). فترة هييان (#تحويل، "هييْيان دجيداي") هيّ لفترة اللخرة ف التاريخ لكلاسيكي د الجاپون، و كاتبدا ب لامبراطور نمرة 50، كامّو. ف عام 784، تنقلات العاصمة ل ناݣاوكا كيوو ل مدة قصيرة، و مرة خرى ف عام 794 ل هييان كيو (كيوطو لعصرية)، اللي بقات هي العاصمة حتى ل عام 1868. و دغيا تنقلات السلطة السياسية داخل القصر ل فاميلة فوجيوارا، و هي عائلة ديال النوبالا المحليين، لي تقربو من العائلة الامبراطورية ب الجواج. بين عوام 812 و 814 ميلادي، قتلات جايحة الجدري علاين نص السكان ديال جاپون. عام 858، فوجيوارا نو يوشيفوسا علن راسو وصي (ب لقب "صيشّو") على الامبراطور الصغير. ولدو فوجيوارا نو موطوتسوني دار منصب كامپاكو، اللي كيعطيه حق الحكم بلاصت امبراطور راشد. حكم فوجيوارا نو ميتشيناݣا، كان راجل دولة ستثنائي لي شد منصب كامپاكو عام 996، ف الوقيتة فاش وصلات فاميلة فوجيوارا للقمة ديالها، و زوج ربعة من بناتو ل اباطرة. بقات فاميلة فوجيوارا ف السلطة حتى ل عام 1086، من بعد ما تخلى الامبراطور شيراكوا على العرش ل ولدو الامبراطور هوريكاوا ولكن واخا هكاك ستامر ف ممارسة السلطة السياسية، و اسس ما كيتعرف ب الحكم المنفاصل، اللي كان فيه الامبراطور الحاكم مجرد حاكم صوري، ف حين السلطة الحقيقية كانت كتدوز من تحت الطبلة تحت السيطرة ديال امبراطور سابق ف المنصب. طيلة الوقيتة ديال هييان، ضعافت القوة د لقصر الامبراطوري. و بقى القصر ملهي ف الصراعات على ود السلطة و لمساعي لفنية ديال النوبالا، ل درجة بلي هملو لادارة د لحكومة برا العاصمة. التاميم ديال لاراضي ف اطار نظام "ريتسوريو" تراجعات، حيت بزاف ديال العائلات النبيلة و الجماعات الدينية حصلات على اعفاء ضريبي للمزارع لي تسماو "شووين". مع القرن حداعش، كانو لملّاك ديال "الشوين" كيسيطرو على بزاف ديال الاراضي ف الجاپون كتر من هاديك اللي كانت تحت سيطرة الحكومة المركزية. و هادشي حرم القصر الامبراطوري من بزاف ديال مداخيل الضرائب اللي بها تيخلصو الجيش الوطني. و هكا غادي يضعاف هاد الجيش، و غادي يصاوبو النوبالا صحاب الشوين جيوشهم الخاصة من الساموراي. جوج من العائلات النبيلة القوية اللي هما من فروع العائلة الامبراطورية الحاكمة، و هما قبايل تايرا و ميناموطو، صاوبو جيوش كبيرة مع بزاف ديال الشوين برا ديال العاصمة. و بدات الحكومة المركزية كتخدّم هاد العشائر المسلحة ف القمع ديال التمردات و القرصنة. الشعب الجاپوني غادي يرجع لمرحلة الاستقرار و الهدوء ف التالي ديال وقيتة هييان بعد مئات السنين ديال الحروب و التدهور. ف بداية الوقيتة ديال هييان، نجح القصر الامبراطوري ف السيطرة على الشعب الايميشي ف شمال هونشو. كان ؤوطومو نو ؤطومارو اول راجل كيعطيه القصر لقب سيي طاي-شووݣون (القائد العظيم قاهر البرابرة). ف عام 802، سيي طاي-شووݣون ساكانووي نو طامورامارو تحكم ف شعب ايميشي، اللِّي كان القائد ديالو هو اطيروي. مع بداية عام 1051، تحدى اعضاء من قبيلة ابي، اللي كانو خدامين ف بلايص بارزة ف الحكومة الاقليمية، تحداو السلطة المركزية ب العلالي. لقصر طلب من قبيلة ميناموطو محاربة قبيلة ابي، اللي هزماتها ف حرب تسع سنين لفايتة (1051–1062). و هكا، رجع القصر كيفرض السلطة ديالو ل بعض الوقت على شمال الجاپون. بعد حرب اهلية خرة - حرب التلت سنين التالية - تولى فوجيوارا نو كيوهيرا السلطة ب الكامل؛ فاميلتو، فوجيويرا الشمالية، حكمات شمال هونشو على مدى القرن اللي جا من بعد، من العاصمة ديالهم هيرايزومي. ف عام 1156، بدا النزاع على العرش داكشي اللي خلى المتنافسين الامبراطور جو-شيراكاوا و الامبراطور سوتوكو، يركزو على القبيلة ديال تايرا و القبيلة ديال ميناموطو لعل و عسى يوصلو للعرش ب القوة العسكرية. ف هاد الحرب، هزمات قبيلة تايرا ب قيادة تايرا نو كيموري قبيلة ميناموطو. كيموري ستاغل الانتصار ديالو باش ياخد السلطة بيديه ف كيوطو و حتى حطّ حفيدو انطوكو امبراطور. هاد الحرب خلقات منافسة بين قبيلة ميناموطو و تايرا. و بسباب داكشي، غادي تنطالق انتفاضة هييجي ف عام 1160. ف عام 1180، لقى الامبراطور تايرا نو كيوموري راسو قدام تمرد ب قيادة ميناموطو نو يوريطومو، واحد من افراد قبيلة ميناموطو، اللي نفاه كيموري بعد هداك التمرد ل كاماكورا. واخا توفى تايرا نو كيموري ف عام 1181، ولايني حرب ݣينپيي الدموية ستامرات بين فاميلات تايرا و ميناموطو ربع سنين خرة. ف عام 1185، جا الفوز ديال قبيلة ميناموطو حاسم منين بانت القوة ديالها ب قيادة خو يوريطومو الصغير، ميناموطو نو يوشيتسوني، ف معركة دان نو ؤرا البحرية. و هاكدا ولى يوريطومو و الحاشية ديالو الحكام الفعليين د الجاپون. ثقافة هييان. ف وقيتة هييان، كان القصر الامبراطوري مركز ديال الفن العالي و التقافة الرفيعة، كان من بين الانجازات الادبية المجموعة الشعرية "كوكينشو" و "يوميات طوسا" بجوج بيهم ديال الشاعر كي نو تسورايوكي، و حتى مجموعة نثريات سي شووناݣون "كتاب السادة" و "قصة ݣينجي" ديال موراساكي شيكيبو، واللي غالبًا كتعتبر من اروع لاعمال الادبية ف الادب الجاپوني. كان تطوير نظام الكتابة المقطعية المعروف ب سمية كانا نتيجة ديال التاتير الشينوي المتراجع خلال فترة هييان. ف هاد الوقيتة ما بقاتش الجاپون كتصيفط البعتات الرسمية ديالها للسلالة ديال تانݣ الشينوية، اللي بدات ف عام 630، ف القرن التاسع، واخا وقفو البعتات، ولايني بقاو بعتات لارسمية للشينوا بحال الرهبان و العولاما، و بعد داكشي تسارع التطور ديال الشكال الفنية و الشعرية الجاپونية الاصلية. معبد بيوودوو-ان اللي تبنى عام 1053 ف ؤجي كيتعتابر من الانجازات المعمارية العظيمة، بحالو بحال هييان-كيو براسها. الجاپون لفيودالية. لفترة لعصرية لمبكرة. الجاپون لعصرية. لوضعية لاجتماعية.